Anvar Otaxoʻjayev. Otaxoʻjayev Anvar Xoʻjaxanovich – Namangan shahar hokimi. Bolaligi. Anvar Otaxoʻjayev 1972-yil Namangan shahrida tavallud topgan. Taʼlim. Anvar Otaxoʻjayev 1989-yilda Namangan Muhandislik-Iqtisodiyot Institutiga (kunduzgi) oʻqishga kiradi va uni 1994-yilda tamomlaydi. 2001-yilda esa Oʻzbekiston Respublikasi huzuridagi Davlat va jamiyat qurilishi akademiyasini tugatgan. 2002-yilda Namangan Muhandislik-Iqtisodiyot Institutining sirtqi yoʻnalishida taʼlim oladi. Mehnat faoliyati. Otaxoʻjayev mehnat faoliyatini 1994-yilda Namangan shahridagi „Oltin vodiy-95“ xususiy firmasida faoliyat yuritgan. 1997-yilda Namangan viloyati statistika boshqarmasi tashqi iqtisodiy aloqalar boʻlimida iqtisodchi sifatida faoliyatini davom ettiradi. 1998-yildan Namangan viloyati iqtisodiyot va statistika bosh boshqarmasida aholi turmush darajasi va isteʼmol bozorini balanslashtirish boʻlimi mutaxassisi, yetakchi mutaxassisi, bosh mutaxassisi, boʻlim boshligʻi lavozimlarida ishlaydi. Anvar Otaxoʻjayev 2001-yili Namangan viloyati hokimligining Axborot-tahlil guruhiga ishga oʻtadi va u yerda yetakchi mutahassis sifatida ish boshlaydi. 2005-yilda esa Oʻzbekiston savdo-sanoat palatasi viloyat boshqarmasi boshligʻi lavozimiga tayinlanadi. Shundan soʻng 2008-yili Namangan viloyati mehnat va aholini ijtimoiy muhofaza qilish bosh boshqarmasi boshligʻi boʻlib faoliyat yuritadi. 2012-yilda Otaxoʻjayev Oʻzbekiston Respublikasi Vazirlar Mahkamasi Iqtisodiyot va tashqi iqtisodiy aloqalar masalalari yigʻma axborot-tahlil departamenti hududlarni kompleksi rivojlantirish shoʻ‘basining yetakchi mutaxassisi boʻlib ishlaydi. 2016-yilda Anvar Otaxoʻjayev Oʻzbekiston Oziq-ovqat xolding kompaniyasi boshqarma boshligʻining oʻrinbosari lavozimiga tayinlanadi. 2017-yilda „Oʻzparrandasanoat“ uyushmasi raisining oʻrinbosari etib tayinlanadi. 2018-yilda „Olmaliq kon-metallurgiya kombinati“ AJ isteʼmol mollari ishlab chiqarish boshqarmasi boshligʻi sifatida ish boshlab, u yerda 2019-yilgacha faoliyat yuritadi. Hokim. 2019-yil 5-mart kuni Anvar Otaxoʻjayev Namangan Viloyatining Chortoq tumaniga hokim etib tayinlandi. 2023-yil 18-dekabr kuni Namangan viloyati Namangan shahar hokimi lavozimiga tayinlanadi.